## La Generalitat invertirà més de 68 milions d’euros per a donar suport a la ciència i innovació en la Comunitat Valenciana

*** El pressupost es distribuirà durant cinc anys, i començarà amb 13,14 milions d’euros en 2025
* La planificació proporciona estabilitat i confiança a llarg termini per als equips investigadors valencians**

La Conselleria d’Educació, Cultura, Universitats i Ocupació destina 68,4 milions d’euros per a donar suport al seu programa d’investigació científica, desenrotllament tecnològic i innovació en la Comunitat Valenciana per a 2025.

Este pressupost afecta un període de cinc anys, a causa del caràcter plurianual d’una part important de les subvencions que es concediran. Esta distribució comença amb 13,14 milions d’euros en 2025 i augmentarà a un total de 19 milions en 2026.

El director general de Ciència i Investigació, Rafael Sebastián, ha assenyalat que “esta planificació proporciona estabilitat i confiança a llarg termini per als equips d’investigadors valencians, la qual cosa permet desenrotllar projectes amb continuïtat i perspectives clares”.

El programa estratègic d’I+D+i reafirma el compromís del Consell amb la ciència i la innovació com a motors clau del desenrotllament social i econòmic de la regió.

En este sentit, el director general ha destacat que “l’objectiu principal de la Generalitat és reforçar àrees clau com la salut, la sostenibilitat ambiental, la transformació digital i les noves tecnologies, ajudant així a posicionar la Comunitat Valenciana com un referent destacat tant a escala nacional com internacional”.

Amb esta important inversió, la Generalitat consolida la seua aposta per un model econòmic basat en el coneixement, creant noves oportunitats, atraient talent i beneficiant tota la societat valenciana.

Fecha: 23/04/2025